Marea Britanie nu va renunța să sprijine Ucraina în războiul împotriva Rusiei, a promis secretarul britanic al apărării, Grant Shapps, marți, potrivit Politico.
Secretarul britanic al apărării a insistat că guvernul de la Londra nu va forța Ucraina să semneze un acord de pace.
Grant Shapps a făcut aceste declarații în contextul articolului din Sunday Times, care relata că secretarul britanic al afacerilor externe, David Cameron, ar fi abordat ideea unui acord de pace între Rusia și Ucraina în cadrul întrevederii pe care a avut-o cu Donald Trump în Florida.
„Nu are niciun sens să încerce Marea Britanie să convingă (…) Ucraina să accepte să renunțe la o parte din teritoriul lor. Este o decizie a Ucrainei în întregime”, a declarat Grant Shapps pentru Times Radio, marți, când a fost întrebat despre articolul din Sunday Times.
Grant Shapps a declarat că „este important” să nu câștige Vladimir Putin războiul dezlănțuit împotriva Ucrainei.
„Nu consider că este deloc plauzibil să câștige Putin acest război. Și este important să nu o facă”, a subliniat secretarul britanic al apărării.